**9**

Na podlagi 14. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_\_\_\_\_\_ sprejel naslednji

S K L E P

1.

Sprejme se Strategija razvoja kulture Mestne občine Nova Gorica 2025 – 2028.

2.

Ta sklep velja takoj.

Številka: 610-20/2024

Nova Gorica, dne

Samo Turel

ŽUPAN

Številka: 610-20/2024-24

Nova Gorica, dne 30. maja 2025

O B R A Z L O Ž I T E V

1. **Razlogi, ki utemeljujejo potrebo po sprejetju** **Strategije razvoja kulture Mestne občine Nova Gorica 2025 – 2028:**

Strategija razvoja kulture Mestne občine Nova Gorica 2025-2028 (v nadaljevanju: Strategija) je tretji dokument strateškega načrtovanja Mestne občine Nova Gorica (v nadaljevanju: MONG), ki določa razvojne smernice in cilje MONG na področju kulture. Obravnava obdobje 2025-2028, zajema pa tudi nekatere dolgoročne usmeritve do leta 2032. Dokument je pripravil Znanstvenoraziskovalni center Slovenske akademije znanosti in umetnosti, Raziskovalna postaja Nova Gorica (v nadaljevanju: ZRC SAZU) v sodelovanju z 10-člansko delovno skupino in upravo MONG. Strategija je s formalnega vidika kombinacija izvajanja zakonskih podlag, ki na eni strani določajo javni interes za kulturo in so tudi za lokalno skupnost obligatorne, predvsem pa želi MONG s tem dokumentom izpostaviti kulturne posebnosti in prioritete na lokalnem nivoju in s sprejemom konkretnih ukrepov doseči zastavljene strateške cilje ter spodbuditi nadaljnji razvoj kulture. Dokument v prvem delu opredeli pomen Strategije za MONG ter oriše kulturno-zgodovinski kontekst Nove Gorice, opiše proces priprave dokumenta, način evalvacije izvajanja strategije, navede osnovne podatke o občini, javni infrastrukturi, kadrih ter proračunskih sredstvih namenjenih kulturi v zadnjem petletnem obdobju. V nadaljevanju izpostavi temeljna načela kulturne politike, njene glavne usmeritve, glavne nosilce kulturnega razvoja, način financiranja kulturnih dejavnosti, cilje javnega interesa za kulturo v strateških dokumentih med nacionalnim in lokalnim ter glavne kriterije za opredelitev občinskega interesa za kulturo. Dokument posebej izpostavi naslednje splošne strateške cilje: Kultura kot razvojni dejavnik mesta, Nova Gorica kot pomembno umetniško in ustvarjalno središče, Regijsko žarišče znanja, Evropska prestolnica kulture 2025 in njena zapuščina ter Infrastrukturni projekti na področju kulture do leta 2032. V okviru posamičnih strateških ciljev definira ukrepe za dosego ciljev, predviden čas izvedbe, pričakovane učinke, kazalnike in nosilce posameznih ciljev.

Izhodišča, ki jih postavlja strategija predstavljajo osnovo za ukrepanje na posameznih področjih. Namen strategije je v določitvi prioritet in zagotavljanju pogojev za izvajanja le-teh. Opozoriti želi na temeljne probleme ter hkrati določiti ukrepe za dosego poglavitnih ciljev, ki naj bi jih lokalna kulturna politika dosegla v prihodnjih štirih letih.

Tudi na tem mestu želimo izpostaviti dejstvo, da je v letu 2025 Nova Gorica skupaj s sosednjo Gorico nosilka prestižnega naziva Evropska prestolnica kulture 2025 (EPK 2025) ter kot največji kulturni dogodek v destinaciji za MONG izjemnega pomena. Eno temeljnih in najbolj perečih vprašanj, s katerimi se soočamo že danes (ko je samo dogajanje sicer na vrhuncu) in ki mu želimo dati posebno mesto tudi v tej strategiji, je vprašanje, kako dolgoročno ohraniti pozitivne učinke projekta na lokalno in širše okolje ter kako v prihodnje čim bolj optimalno upravljati s prostorsko, kadrovsko in drugo zapuščino EPK 2025.

1. **Cilji, ki se želijo doseči s sprejemom odloka:**
   * izvajanje Zakona o uresničevanju javnega interesa za kulturo,
   * spodbuditi nadaljnji razvoj kulture v Mestni občini Nova Gorica.
2. **Materialne obveznosti, ki bodo nastale s sprejemom predlaganega programa:**

Materialne obveznosti bodo nastajale ob izvajanju posameznih ciljev in ukrepov predlaganega programa; sredstva bo sprejemal in potrjeval mestni svet v okviru občinskih proračunov za posamezno proračunsko leto ter v okviru načrta razvojnih programov.

1. **Druge pomembne okoliščine, glede vprašanj, ki jih ureja predlagani dokument:**

/

**Mestnemu svetu Mestne občine Nova Gorica predlagamo, da obravnava in sprejme predloženo Strategijo razvoja kulture Mestne občine Nova Gorica 2025 – 2028.**

Samo Turel

ŽUPAN

Pripravili:

mag. Marinka Saksida, vodja oddelka

Majda Petejan, višja svetovalka za družbene dejavnosti

Priloga:

* Strategija razvoja kulture v Mestni občini Nova Gorica 2025 - 2028